SKRIFTLIG FORESPØRGSEL E-2045/99

af Jeffrey Titford (EDD) til Kommissionen

(3. november 1999)

Om: Fuldstændig liste over godtgørelser, som Kommissionens personale kan gøre krav på

Kan Kommissionen opstille en fuldstændig liste over alle de godtgørelser, der udbetales til Kommissionens ansatte ud over deres løn, eller som de kan gøre krav på?

Svar afgivet på Kommissionens vegne af Neil Kinnock

(9. december 1999)

Ifølge vedtægtens artikel 62 kan en tjenestemands vederlag foruden grundlønnen omfatte de familietillæg og godtgørelser, der er anført nedenfor. Det skal understeges, at en tjenestemands vederlag ikke altid består af summen af alle tillæg og godtgørelser.

1. Familietillæg: et husstandstillæg på 5 % af grundlønnen for gifte tjenestemænd; et børnetilskud på 213,61 EUR om måneden for hvert barn, over for hvem der består forsørgerpligt; et uddannelsestillæg på højst 190,90 EUR om måneden for hvert barn, som regelmæssigt modtager heltidsundervisning i en uddannelsesinstitution; en ydelse på 198,31 EUR ved et barns fødsel. Familietillæggene ydes efter fradrag af eventuelle ydelser af samme art, som tjenestemanden måtte modtage fra anden side.

2. Godtgørelser i forbindelse med aktiv tjeneste inden ansættelse ved en EU-institution: for udstationerede tjenestemænd, afhængigt af deres situation, enten et udlandstillæg på 16 % af det samlede beløb af grundlønnen + husstandstillægget + børnetillægget, eller et særligt udlandstillæg på 4 % af grundlønnen; for tjenestemænd i kategori C en sekretariatsgodtgørelse på 99,55 EUR eller 152,63 EUR om måneden afhængigt af lønklasse; udbetaling en gang om året af de årlige rejseudgifter mellem tjenestested og hjemsted.

3. Bilag VII til vedtægten indeholder også bestemmelser om udbetaling af: en fast godtgørelse til repræsentationsudgifter (kun cheferne for Kommissionens repræsentationer i medlemsstaterne og chefen og vicechefen for en kommissærs private kontor kan for tiden modtage denne godtgørelse); et boligtilskud eller et befordringstilskud på steder, hvor bolig- eller befordringsforholdene anses for særlig vanskelige (sådanne steder udpeges ved en rådsforordning, og Bruxelles er ikke et af dem); en fast godtgørelse på højst 892,42 EUR om året til tjenestemænd, som har særlig tilladelse til at køre i egen bil inden for grænserne af den by, hvor de gør tjeneste (færre end ti tjenestemænd modtager for tiden denne godtgørelse).

4. Godtgørelser ved tiltræden af tjeneste, forflyttelse eller udtræden af tjeneste: bosættelsespenge svarende til en måneds grundløn eller to måneders grundløn, hvis tjenestemanden er berettiget til at modtage husstandstillæg; bosættelsespenge efter fratræden svarende til en måneds grundløn eller to måneders grundløn, hvis tjenestemanden er berettiget til at modtage husstandstillæg; godtgørelse af rejseudgifter; godtgørelse af flytteudgifter; dagpenge.

5. Andre godtgørelser i forbindelse med arbejdsvilkårene: kompensation for overarbejde for kategori C og D under hastende eller ekstraordinære arbejdsvilkår; kompensation til tjenestemænd, der regelmæssigt arbejder om natten, på lørdage, søndage eller helligdage; kompensation for tilkaldevagt i tjenestens interesse eller i henhold til sikkerhedsreglerne.

6. For tjenestemænd, der beskæftiget inden for nuklearvidenskab, og som aflønnes over bevillinger på forsknings- og udviklingsbudgettet: vederlag, der på særligt forslag af Kommissionen ydes til et mindre antal tjenestemænd i lønklasse A1 og A2; ydelser i passende tilfælde til tjenestemænd, som er indehavere af patenterede opfindelser; ydelser for ekstraordinær tjeneste; særlig godtgørelse til kompensation for særligt anstrengende arbejdsvilkår.